Papersnake/gushiwen huggingface dataset:
秋社分题
苏辙（宋代）

天公闵贫病，雨止得丰穰。
南亩场功作，东家社酒香。
分均思孺子，归遗笑东方。
肯劝拾遗住，休嫌父老狂。
中秋无月
范成大（宋代）

扑地痴云欲万重，家家帘幙护房栊。
世间第一无情物，谁似中秋雨与风。
沁园春·用送鹤乐府韵寄可与亦督和之
张之翰（元代）

自别君来，日如三秋，夜如一年。想小金山下，笙歌促席，横江楼上，乐府连篇。世故相驱，欢情未已，遽尔归来祗自怜。空回首，望南州城郭，烟水茫然。
思君便欲移迁。更共泛西湖湖上船。但杯中有酒，何分贤圣，心头无事，便是神仙。鹤去多时，甚无一语，回到高沙烟雨边。吾知矣，正挑灯和韵，笔势翩翩。
次韵补柳子厚八愚诗 其二 咏愚邱
汪炎昶（宋代）

故邱堕苍茫，得兹赖居人。竹氛净媚晓，藓绩绿染春。

藤萝设野幕，猿鸟卜近邻。岂不惬吾愚，弥使怀所亲。
薛景庸太丞昌朝守邠州
刘挚（宋代）

风霜乌府不谋身，丞掾鸿枢号得人。九转已欣丹换骨，一麾聊免甑生尘。

时今关陇烟云静，地古岐周气俗淳。正恐暂均劳逸去，肯容文酒恋朱轮。
水友辞 鱼燕子
王质（宋代）

鱼燕子，鱼燕子，堇饴不下银花觜。荷香菱香溪清泠，涮尽嚏喋全无腥。

蒲槌黄，菰台黑，波痕荡摇渚花蚀。呜呼此友兮能相宽，天生水资欢水贤。
又送赴关
李中（五代）

心似白云归帝乡，暂停良画别龚黄。烟波乍晓浮兰棹，

魂梦先龚近御香。一路伴吟汀草绿，几程清思水风凉。

想应敷对忠言后，不放乡云离太阳。
奉和秋日即目应制
许敬宗（唐代）

玉露交珠网，金风度绮钱。昆明秋景淡，岐岫落霞然。

辞燕归寒海，来鸿出远天。叶动罗帷飏，花映绣裳鲜。

规空升暗魄，笼野散轻烟。鹊度林光起，凫没水文圆。

无机络秋纬，如管奏寒蝉。乃眷情何极，宸襟豫有旃。
题李行中秀才醉眠亭
苏棁（宋代）

趁阳渴鹿背清泉，之子名亭取性便。
适意中间却无事，期君忘醉亦忘眠。
花朝会饮池亭
钟云瑞（明代）

词客乘春过野桥，草亭烟景正相撩。行边物色都成句，到处诗坛亦挂瓢。

鸟弄新声风外细，花含淑气雨中娇。江山莫道无名姓，天与闲情总见招。
刘胜因自襄阳过予渚宫於其归小诗赠别
张栻（宋代）

肮脏宁多忤，栖迟久倦游。
折肱谙世味，袖手惜良筹。
日月隆中晚，风烟岘首愁。
登临应慷慨，还解寄诗不。
上知府石太尉二首
魏野（宋代）

功名早岁立艰难，今日堪销费百般。
婢仆出来皆会乐，儿童生下便为官。
实封万户方应足，密赐千金旋已残。
辍坐棠间惭豹略，莫嫌拘束动嗟叹。
曲江野眺
释绍嵩（宋代）

偶来清赏曲江头，人自无言水自流。
欲作新诗图画取，乱峰寒木更孤舟。
南乡子
吕胜己（宋代）

斗笠棹扁舟。碧水湾头放自流。尽日垂丝鱼不上，优游。更觉心松奈得愁。

行客语沧洲。笑道渔翁太拙休。万事要求须有道，何由。教与敲针换曲钩。
木兰花慢（饯公孙倅）
牟巘（宋代）

山城如斗大，君肯为、两年留。问读易堂前，翛然松竹，留得君不。天边乍传消息，趁春风、归侍翠云裘。留取去思无限，江蓠香满汀洲。

不妨无蟹有监州。臭味喜相投。怪底事朝来，骊歌催唱，唤起离愁。羡君戏衫脱却，一身轻、无事也无忧。昨夜梦随杖履，道林岳麓同游。
庆寿光
晁端礼（宋代）

事在可疑，有司难之。次子论列于朝，特封寿光县太君。诰词有蕴仁积善之褒，因采纶言以名所居之堂曰“积善”，日与亲旧歌酒为寿于其间，命族孙端礼作庆寿光曲，以纪一时之美。其词曰：

丹扆疏恩，庆闱受命，圣朝广孝非常。大邑高封，名兼寿考辉光。闾巷相传盛事，焕丝五色成章。崇新栋，天语荣夸，共瞻积善华堂。

灵龟荐祉，紫鸾称寿，千钟泛酒，百和焚香。况有新教歌舞，妙选丝篁。余庆从今沓至，看儿孙、朱紫成行。闻说道，贤德阴功，姓名仍在仙乡。
薛茂才
缪重熙（清代）

梓里闻清誉，苏门诵好辞。共深遗镞恨，聊慰望云思。

诗酒论文日，溪山揽胜时。赠君无缟带，落寞愧相知。
牂江对雨
李光（宋代）

急雨崩腾会百川，牂牁江露石如拳。两山南北人来往，笑看纵横小渡船。
赠余居士二首
吴芾（宋代）

君知我意欲休官，却道如今未得閒。
万事无求惟一退，天公于此不应悭。
初八日乘月行四十里至三个泉宿
洪亮吉（清代）

人烟百里何渺茫，疲裸独行古战场。高天下地总一色，明月白雪分清光。

拂眉时有山禽过，清献声高野禽和。三泉屈指尚半程，我倦欲从云外卧。
眉妩 香河初度书怀
李恰（宋代）

怅燕台春寂，楚泽书沈，三载客游倦。马齿看迟暮，金风起，星星尘鬓催换。

百年渐半，问病魔何事依伴。猛追省，莫铸回头错，老身世蓬转。

往事重重虚幻。把意根细扫，情蒂轻剪。忽忆平湖杳，长空外，关山惊被兵燹。

梦魂怯远。料故园、三径秋怨。怕醉倚阑干，高树咽、蝉碧断。
碧落四景 其二 阴壑积雪
李俊民（金朝）

漠漠山阴雪拥门，何时天道变寒暄。虽然不是回光地，销得阳和几许恩。
秋日病起感事
周之瑛（清代）

萧萧木叶逐西风，愁听蛩吟暮雨中。玄鸟辞人归海北，白云随意过楼东。

病馀眠良都成懒，悟后悲欢渐觉空。静看韶华依次改，拈毫终愧未能工。
春日和韵
黄庚（元代）

新晴天气好，老去倦寻芳。
桃李自春色，园林又夕阳。
卷帘通燕入，扫径惜花香。
寒食清明近，松楸忆故乡。
南郊陪祀与鼎仪同宿史道士房联句四首
程敏政（明代）

翠竹娟娟小洞天，道人相候寸心虔。新茶屡供青霄畔，旧检閒开白日前。

丹灶几回封绛雪，薰炉一炷起青烟。明年有约还分榻，来向洪厓更拍肩。
偶闻有感
王令（宋代）

鲸豗海翻飞陆尘，铁房孤剑枯紫鳞。
挤排壮士仆不起，天公始自夸为神。
谁令夷路牙枿横，不拔不锄安得平。
长星作彗倘可假，出手为扫中原清。
丙戌十一月二十八日南至寓杭
方回（元代）

卧厌邻人聒，晨兴亦喜晴。
心知云气好，眼眩日华明。
吾事元无节，南方暂偃兵。
新妆小儿女，谁识旧承平。
漉酒图
九皋声公（明代）

弃官赋归来，田家酒初熟。
脱我头上巾，漉此杯中绿。
独漉复独漉，漉多酒还浊。
酒浊犹自可，世浊多返覆。
桑枯柳亦衰，但有松与菊。
田父晚相过，相与话墟曲。
共醉茅檐下，此生亦以足。
归梦
陈杰（宋代）

人事扰多智，天机行不言。
庭榴华就实，梁燕子生孙。
西岭千家月，南湖百丈潭。
晚风吹{禾罢}稏，归梦绕江村。
望方岩
韦骧（宋代）

路过方岩未及游，肩舆回首兴难收。野桃带日遥相笑，笑我山情不自由。
郊庙歌辞。祀圜丘乐章。豫和
佚名（唐代）

歌奏毕兮礼献终，六龙驭兮神将升。

明德感兮非黍稷，降福简兮祚休征。
述梦寄赵紫芝
徐玑（宋代）

江水何滔滔，渡江相别离。
揖子客舍前，对子衣披披。
问子何所为，旅客未得归。
执手一悲唤，惊觉妻与儿。
起坐不得省，清风在帘帷。
平明出南门，将以语所知。
过子旧家处，寒花出疏篱。
萧萧黄叶多，袅袅归步迟。
子去不早还，何以慰我思。
颂证道歌·证道歌
释印肃（宋代）

百年妖怪虚开口，五伯生亲狐兔走。
百丈峰前一句新，不昧光中犹未了。
次韵潘黄门出关宿坡垒之作
湛若水（明代）

水承山管了公程，驻节关西憩晚晴。已信众星能拱极，谩劳仪卫盛陈兵。

春风到处人争睹，雨露来时草亦荣。欲寄归心随出日，中天下直是神京。
生日
石懋（宋代）

只应门闼悬弧际，正是乾坤和气中。寿语珠联千轴富，贺樽鲸吸百川空。
八咏楼 八咏楼遇方子践 其六
黄溍（元代）

风雨三年别，登临一笑同。绿莎垂古井，碧瓦映疏桐。

世故违高枕，吾生剧转蓬。相逢感畴昔，出处愧匆匆。
渔具诗 其七 叉鱼
陆龟蒙（唐代）

春溪正含绿，良夜才参半。持矛若羽轻，列烛如星烂。

伤鳞跳密藻，碎首沈遥岸。尽族染东流，傍人作佳玩。
雪天窗前寒鸦
韩淲（宋代）

寒窗曙色听鸣鸦，檐外梅梢苦未花。冉冉青山风落木，凄凄碧涧水流沙。

相逢客子两三辈，指点比邻四五家。自是幽栖有馀味，又凭浊酒兴无涯。
江门钓濑与湛民泽收管 其一
陈献章（明代）

小坐江门不记年，蒲裀当膝几回穿。如今老去还分付，不卖区区敝帚钱。
盖竹与陈和仲昆季
朱槔（宋代）

玉树成群不可攀，谩将牢落待苍山。
五年分手河梁外，一夕连床风雨间。
梅蕊凌寒春欲动，酒杯无力病相关。
朱陈自古同乡社，更约青云作往还。
立斋游山不能偕次遁泽韵二首
王柏（宋代）

色动山行约，令人忆旧游。
地形虽险易，坤道自刚柔。
路绕岩头石，烟横洞口舟。
十年尘土梦，此志几时醻。
傅元宾还理故业
梁寅（元代）

归来买犊拟躬耕，亲友联居总弟兄。金谷旧时华屋废，浣溪来岁草堂成。

旌旗千戍阴云接，舟楫三江白浪惊。好理荷衣玩泉石，深栖终不负儒生。
夜坐
司马光（宋代）

春阳气示胜，重为阴所乘。
涔涔积雨阕，惨惨余寒增。
流云郁不积，烈风尚凭陵。
夜阑闭户牖，青晕生昏烟。
僮仆悉已眠，书几久欹凭。
涉猎阅旧闻，暂使心魂澄。
有如行役归，丘园恍重登。
又如远别离，邂逅逢友朋。
嗟嗟宦游子，何异鱼人罾。
夺其性所乐，强以所不能。
人生本不劳，苦初外物绳。
坐愁清日出，文墨来相仍。
吏徒分四集，仆仆如秋蝇。
烦中剧沸鼎，入骨真可憎。
安得插六翮，适意高习腾。
巫山一何高七绝 其六
李流谦（宋代）

巫山一何高，骀荡壶中春。玄猿莫遣上山去，偷饮仙浆醉搅人。
养疴
丘葵（宋代）

八尺空床坐养疴，老来真是病维摩。
虚皇大道无为尔，造物小维如我何。
许大乾坤无处着，这些躯累人多。
何当飞入虚空裹，骨肉收归土一窝。
菩萨蛮（冬）
刘焘（宋代）

屑琼霏玉堆檐雪。雪檐堆玉霏琼屑。山远对眉攒。攒眉对远山。

拆梅寒映月。月映寒梅拆。阑倚暂愁宽。宽愁暂倚阑。
题默轩
韩驹（宋代）

李君诵兵法，辨若悬河流。时平弃不用，胸中郁奇谋。

三年莲勺弃，一室藏深幽。默翁笑自谓，晏坐无馀求。

不言非真默，但与木石俦。说默默时说，吾闻诸前修。

君看古宗密，妙义难为酬。及谈不二门，则卷机锋收。

我以辨自喜，穷思戒摩兜。君宜尚勉旃，负杖从吾游。
朱念陶夫妇五十双寿十首 其一
曹家达（清代）

朱子同庚侣，吁嗟五十春。抱奇撄世网，强仕作遗民。

大盗起荆楚，中朝孰主臣。桃源寻不得，愁煞避秦人。
自题山水画册 其二
陈琼圃（清代）

家住江南杨柳湾，一蓑烟雨打鱼还。数声芦笛秋风暮，饱看青溪两岸山。
偈颂七十一首
释了惠（宋代）

拄杖自拄杖，山僧自山僧。
庭空积深雪，池冷起冰棱。
楼上未吹新岁角，窗前且点旧年灯。
送侄子靖还九经堂
晁谦之（宋代）

少师睦宗族，誉望四海尊。
具载涪翁诗，凜凜英气存。
我方继先志，爱汝贤弟昆。
郊天均霈泽，延赏光子孙。
适当强而仕，青衫拜君恩。
命驾易千里，玉麟共清樽。
半年悦清话，膏车遽还辕。
轩昂意气雄，下视鹏与鹍。
我今归兴浓，倦游怀文园。
送别已凄断，握手何忘言。
九经在践履，勤劳穷渊源。
勉为门户计，无使群议喧。
行轻则招忧，世事难重论。
忽贻内举羞，同姓古所敦。
和友人入山韵
释净端（宋代）

闲来无事对山屏，古涧寒松畅野情。是处岩华高下色，几般幽鸟往来声。
连日大雪
韩淲（宋代）

年后犹仍腊，时閒即便春。飞花殊恼我，惹絮却随人。

天地多奇观，江湖独老身。瓦沟填已遍，弹压万红尘。
送春
释大香（明代）

春光今夕别侬家，啼断流莺落尽花。便欲出门相送去，不知何路向天涯。
延平陆太守招饮杨氏园亭赋谢
张萱（明代）

名园春色正平分，座拥笙歌酒共醺。去国一春犹浪迹，论交半世始逢君。

林间白雨新添涨，槛外青山尽入云。夜色应怜龙气合，可堪倾盖复离群。
书意三首 其二
陆游（宋代）

人生祇要常无事，忿欲纷纷喜见侵。赠子秘传安乐法，秋毫莫遣动吾心。
颖水
田况（宋代）

先生赏此傲明时，绿袖清波万古奇。
应有好名心未息，滩头洗耳欲人知。
开岁连日有阴雨
孙嵩（宋代）

老杜诗章五百年，为吾替写早春篇。
恰从元日逾人日，重有阴阴冷落天。
寄王子直 其一
刘攽（宋代）

三见登贤书，每有千人进。少年盛名声，高士离幽遁。

吾怜王子秀，屡黜曾不近。栖迟困家食，屈首仕州郡。

始疑造物意，实于才者吝。宁与朝廷分，不使山野尽。

间令特达士，竭力事推引。知音与汇征，千岁名双振。

忆君盛文华，遇事尤精敏。雷电腾火车，波涛驾蛟蜃。

譬之逢羿射，所发无不准。固穷当益坚，达生尚无闷。

府公枢轴老，治道常坐论。屡闻下榻迎，岂惟虚己问。

人生贵意气，感激多发愤。想见吐胸中，江河出方寸。

便当荐书上，累鸷推孤隼。咫尺青冥天，励翼见翔奋。

年华不吾与，二毛倏生鬓。禄仕久益贫，拙谋老仍钝。

干时尚有违，得名谅无分。行当鸿鹄举，判与麋鹿浑。

江鱼事钩罩，吴稻收囷囤。君时据亨衢，寄声勿招隐。
春日寄怀（二首）
郑如英（明代）

沉沉无语意如痴，春到窗前竟不知。
忽见寒梅香欲褪，一枝犹忆寄相思。
大行皇帝挽词五首
许月卿（宋代）

紫阳儒者侣，恨不与同时。
指示四书要，躬亲百世师。
钦崇道克业，怀保诰宽慈。
玉殿凄凉处，瑶题尚启敷。
棠溪八景 其二 闸头潮落
王佐（汝学）（明代）

石骨棱棱见，沙纹远远开。海天清瘦景，眼底一时来。
行路难六首感事作 其二
胡应麟（明代）

君不见盘中蝇，变幻黑白如丹青。君不见市中虎，利口纷纭捷桴鼓。

君子推诚洞腹肝，小人柴棘横肺腑。谗言交搆四国哗，贝锦百匹张云霞。

邦家覆败手足露，绝膑刳肠示行路。君不见江充举族无极歼，有北陈诗盈简编。
南雄城楼
齐唐（宋代）

汉初开郡出南夷，万壑千岩足崄巇。
天上斗牛应共域，人间江岭自分岐。
尉佗椎髻遗风俗，马援飞鸢堕水时。
岁暮出游
陆游（宋代）

残历消磨无半纸，一年光景又成非。
瓦沟雪水滴欲尽，江路梅花开尚稀。
竹院篝灯留度宿，旗亭夸酒劝无归。
此身自笑知何似，万里辽天一鹤飞。
秋日同文馆诗
张耒（宋代）

骑列千床直，云罗万卷齐。
舒妍交孔翠，争味杂柤梨。
白日诸侯贡，青春天老题。
秋清文酒健，莫叹羽林闺。
声鸣皆出谷，觜距各争场。
铁网收明月，霜铓倒豫章。
湛恩终锡宴，优礼合焚香。
最苦雠书客，消愁赖杜康。
六街分夜鼓，邻屋报朝鸡。
寒引秋初老，天将斗转西。
滞留聊饮酒，谈笑亦分题。
须信家居乐，休嫌穷巷泥。
偈颂一百零二首 其八十六
释绍昙（宋代）

紫芝峰下，小小山居。家风淡薄，堂供萧疏。茭粽叶包蒸米饭，野山茶点石菖蒲。

天中令节，不用书符。百怪千妖自扫除，张道士、李师巫。

望崖争却步，遗下药胡芦。
失题 其一
李彭（宋代）

草阁柴扉旧逐凉，蘋风一曲洒回塘。尚馀新月张敞画，无复么荷韩寿香。
题常熟张孝女传后
何佩玉（清代）

孝女心，天上月，万古清光长不没。孝女颜，雪中花，千秋香艳明于霞。

十龄失怙心如剖，宛转相依惟阿母。屏除粉盝与脂签，日侍茶铛兼药臼。

窈窕窗前守一经，天然玉立秀亭亭。螺丸肯画双弯碧，閒煞虞峰入镜青。

传家雅有支机石，笑语承欢自朝夕。不绣鸳鸯并凤凰，簪花小仿曹娥格。

温凊辛勤二十年，一朝母病痛难痊。人间那有长生乐，苦乞参苓晓夜煎。

背人偷卷香罗袖，欲倩肌肤延母寿。空庭悄立月无光，虬箭沈沈催玉漏。

瓠犀深啮臂脂殷，眼波迸裂攒眉山。一线金刀飞白炼，血痕尽变桃花斑。

烹作羹汤进母食，绕床忍著凄凉色。岂知母病太沈绵，百转千回医不得。

生身恩重此身轻，代死吁天天亦惊。一瓣心香虔默祷，椎心欲泣不成声。

悲鸣鵩鸟号风木，户外清霜折慈竹。白云痛绝影迢迢，愁对寝帏镫晕绿。

香桃骨瘦不胜衣，麦粥微餐药饵稀。含笑随亲归碧落，雁行肠断惜分飞。

芳名真合标青史，彤管传来凭阿姊。南国徒夸彼美人，北宫不数婴儿子。

焚香读处首先低，今古何人可与齐。惆怅琴河寒食节，女贞花发孝乌啼。
隋王鼓吹曲十首 其三 钧天曲
谢朓（南北朝）

高宴颢天台，置酒迎风观。笙镛礼百神，钟石动云汉。

瑶堂琴瑟惊，绮席舞衣散。威凤来参差，玄鹤起凌乱。

已庆明庭乐，讵惭南风弹。
古松歌
徐谦（南北朝）

我醉梦骑苍虬飞，飞云如盖随翠旂。鳞鬣怒张寒凛肌，绿雪片片沾我衣。

乍闻谡谡天风急，俄见茫茫海潮立。白虎瘖口荒谷奔，青兕摄魂深隧泣。

松下乍醒错愕久，突兀眼前势犹走。乃悟神物百灵守，孕胚元气天未剖。

此老神完人罕知，空山与我同支离。
贺俞总制造新衙
李祁（宋代）

为惜频年汗马劳，更闻新署列官曹。貔貅夜宿辕门静，鸾鹄晨趋剑佩高。

月满丽谯添雉堞，雨深山寨长蓬蒿。公馀秀水桥边路，千骑鸣笳拥节旄。
海上谣
钱曾（清代）

浪花压压凉蟾小，龙堂画壁椒泥老。玉壶叩破不分明，香烟熏杀鸳鸯鸟。

长眉海女骑青鸾，隔云含笑抛金环。鲤鱼不为寄书去，珊瑚枯死如枯兰。
过高丽寺又小高丽寺 其二
唐之淳（明代）

系马荒宫读古碑，寺名犹识小高丽。伤心莫问前朝事，吹落椒花见黍离。
邵州陪王郎中宴
杨巨源（唐代）

西塞无尘多玉筵，貔貅鸳鹭俨相连。红茵照水开樽俎，

翠幕当云发管弦。歌态晓临团扇静，舞容春映薄衫妍。

鲁儒纵使他时有，不似欢娱及少年。
和韩子云惠诗
杨万里（宋代）

幸自同裘好，谁令异巷居。恭承五个字，不但百车渠。

句法端何样，先生肯乞馀。只容弹剑铗，敢道出无车。
将归四明夜坐话别任君
林逋（宋代）

酒酣相向坐，别泪湿吟衣。
半夜月欲落，千山人忆归。
乱尘终古在，长瀑倚云飞。
明日重携手，前期易得违。
偶成
萧元之（宋代）

少年鞍马疾如飞，卖尽儒衣买战衣。
老去不知筋力减，夜阑犹梦解重围。
宫词 其七十九
赵佶（宋代）

首夏方分淑景迁，小池依约出荷钱。宫娃每恨春归早，时困朝眠坠翠钿。
采桑子·花时恼得琼枝瘦
晏几道（宋代）

花时恼得琼枝瘦，
半被残香。
睡损梅妆，
红泪今春第一行。
风流笑伴相逢处，
白马游缰。
共折垂杨，
手捻芳条说夜长。
游径山怀司马才仲
释道潜（宋代）

柔桑蔽野麦初齐，布谷催耕雨一犁。略彴时横溪上下，蔷薇间发水东西。

重寻胜处追前赏，无复斯人手共携。回首春风增感慨，绵绵黄鸟更悲啼。
南郊大礼诗 其三
王禹称（宋代）

严配郊丘展孝思，质文参酌礼无违。大羹味薄牲牷洁，至乐声和凤鸟飞。

黄道月斜风细细，紫坛天晓露霏霏。可怜此夜商山客，画尽炉灰泪满衣。
书丘老先生诗轴送蔡石云县正
李孝光（元代）

仙家有浮玉，六鳌引首扛。天地结根蒂，日月开八窗。

石林千丈碧，云气树赤幢。飙车不可到，羽仙驾飞艭。

中有元气翁，髯紫修眉庞。大瓢𣂏玉酒，嗽咽香满腔。

而我来问道，心拜气伏降。赐之琼丹笈，锵然发愚蠢。

大钟雷霆怒，镗鎝谁敢摐。叹我髓未洗，捣药开昏昽。

饷以五彩笔，送以白鹤双。归来疑梦寐，恍恍心如撞。

长思天风起，吹渡万里矼。日暖蛟龙出，巨石撑晴江。
立秋日同子澄寺簿及佥判教授二同寮星子令尹约周君段君同游三峡过山房登折桂分韵赋诗得万字辄成十韵呈诸同游
朱熹（宋代）

抗尘几何时，猿鹤共悲怨。岂知朱墨暇，乃适山水愿。

兹晨秋令初，休沐谨邦宪。佳宾忽四来，英僚亦三劝。

驾言北郭门，谢此旟隼建。散目山崔嵬，纵辔路脩蔓。

凭栏快倒峡，跻壑困脱挽。追攀林樾深，欢喜脚力健。

登高眺远浦，众景争自献。何必仍丹丘，径欲凌九万。
游九锁山·天柱峰
林景熙（宋代）

谁卓孤峰紫翠巅，流泉一脉到宫前。
地邻千尺擎天柱，不拄东南半壁天。
老将
丁耀亢（清代）

老将愁衰落，幽燕气尚雄。虬须犹挂剑，猿臂已伤弓。

帝宠嫖姚少，人知颇牧忠。低头怜战马，落日大江东。
赠杜于皇
刘中柱（清代）

名士天涯盛，襄阳耆旧稀。风尘双鬓短，心事十年违。

酒对深镫酌，垆当冻雪围。无端悲喜集，明日送君归。
南乡子（商调）
周邦彦（宋代）

晨色动妆楼。短烛荧荧悄未收。自在开帘风不定，飕飕。池面冰自趁水流。

早起怯梳头。欲绾云鬟又却休。不会沈吟思底事，凝眸。两点春山满镜愁。
渔父（四首）
戴复古（宋代）

渔父饮，不须钱。柳枝斜贯锦鳞鲜。换酒却归船。
偈颂一百四十二首 其七十九
释广闻（宋代）

你若坐时我须立，我若立时你须坐。黄面老瞿昙，透者些不过。
终达堂为云南程照磨赋名恕歙人
曹义（明代）

灵椿既凋瘁，萱花复萎黄。哀哀孝子心，郁郁酸衷肠。

旨甘叹莫致，音容讵能忘。蓼莪罢披阅，风木增凄凉。

幽怀浩难写，终远名斯堂。时羞荐蘋藻，慇勤奉烝尝。

九泉嗟永隔，三釜那能将。棺衾虽云备，俎豆亦馨香。

葬祭礼无违，思慕情何长。饥乌号夜月，断猿啼夕阳。

我亦念亲者，因之泪沾裳。
送陈天甫督学岭西
倪元璐（明代）

有佛无佛安足论，悉驱僧入辟支门。图书龙马真开辟，钟鼓爰居亦引援。

五笥安眠边教授，千年交代柳宗元。由来岭外称烟瘴，今看春风何处温。
清平乐·洛阳愁绝
温庭筠（唐代）

洛阳愁绝，杨柳花飘雪。终日行人恣攀折，桥下水流呜咽。
上马争劝离觞，南浦莺声断肠。愁杀平原年少，回首挥泪千行。
别洪山预和尚
释正觉（宋代）

般游念未稳，又别住山人。
雁影水中字，云心江上宾。
同条如是住，千里亦成邻。
深翠一枝玺，腐红五合陈。
回途登鸟道，华木故园春。
云栖禅院留题 其一
孙廷璋（清代）

丈室天花倚翠屏，定中一磬落秋冥。鬓丝旧感都除起，听讽莲华小品经。
元宵次弟文哲韵
王纬（唐代）

忽忽年光不可招，人间佳节又元宵。杯倾燕北三更乐，心逐江元万里遥。

灯火交辉今阆苑，埙篪迭奏古箫韶。天伦乐事如良夜，秉烛閒游万虑消。
和吴御史临淮感事
王安石（宋代）

栅锁城扉晓一开，柂牙车轴转成雷。
黄尘欲碍龟山出，白浪空分汴水来。
澄观有材邀昧陋，霁云无力报奸回。
骚人此日追前事，悲气随风动管灰。
经始方洲田舍有忧其难成者赋此答之
顾清（明代）

无食始学稼，南村寻老农。沙田积雨后，沮洳连云空。

方将葺栋宇，拥褐歌年丰。沿源渡水曲，骋望出丘中。

岁晏草木尽，空江来远风。顾影忽自笑，葛巾飏飞蓬。

平生坎壈身，何事非所躬。已为后时计，况当吾岁穷。

情知倚市利，远胜刺绣工。所安谅在此，违性伤我衷。

填海有精卫，移山有愚公。决策自今始，有善吾其从。
亡友项子谦兄挽歌词
叶适（宋代）

畴昔省君病，小车随酒壶。
心惺赏文句，语謇困喑呜。
念子堪垂泣，累然失壮图。
唯应看幼子，空手缚於菟。
木兰花慢（重阳）
洪皓（宋代）

对金商暮节，此时客、意难忘。正卉木雕零，蛩螀韵切，宾雁南翔。东篱有黄蕊绽，是幽人、最爱折浮觞。须信凌霜可赏，任他落帽清狂。

茫茫。去国三年，行万里、过重阳。奈眷恋庭闱，矜怜幼稚，堕泪回肠。凭栏处空引领，望江南、不见转凄凉。羁旅登高易感，况于留滞殊方。
武陵春日
王建（唐代）

寻春何事却悲凉，春到他乡忆故乡。秦女洞桃欹涧碧，

楚王堤故舞烟黄。波涛入梦家山远，名利关身客路长。

不似冥心叩尘寂，玉编金轴有仙方。
偈八首
释明辩（宋代）

猛虎口边拾得，毒虵头上安排。
更不钉椿摇橹，回头别有生涯。
婆子被我勘破了，大悲院里有村斋。
奉寄田上人
仇远（元代）

竹筇轻健草鞋宽，野外消磨半日閒。
病叶已霜犹蛮树，片云欲雨又归山。
灯分寺塔晴偏见，水隔渔家夜不关。
愧我莫如霜上鹭，霎时飞去便飞还。
宫词 其六十一
赵佶（宋代）

韶光三月恰芬芳，禊饮池头泛羽觞。画鹢翩翩戏龙虎，一时佳景类江乡。
简奇父
胡寅（宋代）

累旬不见孙夫子，闻学神农阖户眠。
药物谅能收近效，精神应复类癯仙。
欲趋丈室求高论，恐费华池溉下田。
指日春风动花柳，也须乘兴慕斜川。
黍离篇
杨爵（明代）

眼底兴衰忽变迁，每将心事问苍天。农夫不解行人意，知说离离是有年。
十禽言 其三
何乔新（明代）

蕲州鬼，谠论从来多逆耳。有言逆耳奈若何，罢官远窜南荒死。

当时谀佞非不多，端笏朝堂相天子。
刘先生闲居
储光羲（唐代）

高第后归道，乃居玉华宫。逍遥人间世，不异浮丘公。

甘寝何秉羽，出门忽从戎。方将游昆仑，又欲小崆峒。

进退既在我，归来长安中。焚香东海君，侍坐西山童。

善行无辙迹，吾亦安能穷。但见神色闲，中心如虚空。

期之比天老，真德辅帝鸿。
题僧壁
张祜（唐代）

出门无一事，忽忽到天涯。客地多逢酒，僧房却厌花。

棋因王粲覆，鼓是祢衡挝。自喜疏成品，生前不怨嗟。
句
邵伯温（宋代）

今日行人去果州，倾城出送旧遨头。
次韵黄无悔惜梅
陈师道（宋代）

雪拥寒门鹊不来，江南春信小迟回。
遥知诗力生春早，一抹江梅趁眼开。
龙堂院宗慜写真求赞次七兄韵
周必大（宋代）

相将寻壑复经邱，潄石何妨更枕流。
得法龙须随七祖，休官郎将继牛头。
寄乐天二首
元稹（唐代）

荣辱升沉影与身，世情谁是旧雷陈。唯应鲍叔犹怜我，

自保曾参不杀人。山入白楼沙苑暮，潮生沧海野塘春。

老逢佳景唯惆怅，两地各伤何限神。

论才赋命不相干，凤有文章雉有冠。羸骨欲销犹被刻，

疮痕未没又遭弹。剑头已折藏须盖，丁字虽刚屈莫难。

休学州前罗刹石，一生身敌海波澜。
喜成季登科
韩淲（宋代）

一门三昆季，六载两科名。士无速化涂，唱第聊代耕。

或里选举首，或贤关驰声。落笔便离伦，鼓箧皆中程。

煌煌艺祖业，中兴费经营。东南将百年，杂遝几公卿。

事业固辉赫，议论时纵横。如君英妙姿，文采玉溪生。

膴仕既得路，壶酒为我倾。春晴飞残花，绿叶随树成。

岂无好风景，黄鸟枝上鸣。吟亦不必和，醉亦不必醒。

宿雨喜新涨，浮云卷虚明。
石梁
孔天胤（明代）

神岭划如辟，亘空绵一梁。
虹衢玉京路，烟道羽人乡。
迸水藏金涧，悬萝暗紫房。
尚迟瓢锡度，临眺伫斜阳。
三月十一日不出
张九成（宋代）

老罢慵人事，柴门尽日扃。
春江入幽想，夜雨涨前汀。
何日当晴霁，西山云眇冥。
江头无限好，见说柳深青。
鹧鸪天·曾共君侯历聘来
姜夔（宋代）

予与张平甫自南昌同游西山玉隆宫，止宿而返，盖乙卯三月十四日也。是日即平甫初度，因买酒茅舍，并坐古枫下。古枫，旌阳在时物也。旌阳尝以草屦悬其上，土人谓屦为屐，因名曰挂屐枫。苍山四围，平野尽绿，隔涧野花红白，照影可喜，使人采撷，以藤纠缠著枫上。少焉月出，大于黄金盆。逸兴横生，遂成痛饮，午夜乃寝。明年，平甫初度，欲治舟往封禺松竹间，念此游之不可再也，歌以寿之。

曾共君侯历聘来。去年今日踏莓苔。旌阳宅里疏疏磬。挂屩枫前草草杯。
呼煮酒，摘青梅。今年官事莫徘徊。移家径入蓝田县，急急船头打鼓催。
寄题京山书院
林希逸（宋代）

天南胜处是京山，精舍新成数百间。柱石规模何整整，衣冠人物想班班。

昌黎教法依然在，安定家声喜复还。受用不穷书富贵，吾侪本领学曾颜。
过儿丘集
赵对澄（清代）

荷锸村村遍，锄经迹已荒。古风谈父老，遗俗重书香。

客梦三家店，诗寻七世堂。笑余同塞雁，去住总他乡。
握金钗
吕渭老（宋代）

向晚小妆匀，明窗倦裁剪。见花清泪遮眼。开尽繁桃又春晚。心下事，比年时，都较懒。

胡蝶入帘飞，郎声似莺啭。见来无计拘管。心似芭蕉乍舒展。归去也，夕阳斜，红满院。
艮岳百咏 绛霄楼
李质（唐代）

翼瓦飞甍跨阆风，捲帘沧海日曈昽。佳时自有群仙到，笑语云霞缥缈中。
景祐祭文宣王庙六首
佚名（隋代）

自天生圣，垂董百王。
恪恭明祀，陟降上庠。
酌彼醇旨，荐此令芳。
三献成礼，率由旧章。
凤凰台
吕午（宋代）

古台曾说少年游，弹指惊嗟岁月流。
山似三神浮碧海，城如一虎卧崇丘。
凤凰去后遗陈迹，白鹭来叶认旧洲。
但得风寒无罅隙，江河举目不须愁。
题颜辉写吕洞宾像
唐文凤（明代）

洞庭渺渺秋波阔，袖中三尺青蛇活。朗吟飞度天宇清，黄鹤楼寒桂香发。

一声铁笛月色新，葫芦酒熟纯阳春。岂知误落颜辉笔，千载风流前后身。
送途中舍监韶州钱监
梅尧臣（宋代）

孤青水上石，片白苍梧云。
虞舜不可见，箫韶不可闻。
君为汉钱官，凿山取铜矿。
韶石不生铜，留为千古景。
寄子
章某（宋代）

九十衰翁七十儿，此时那可两分离。
客乡已是三年别，人世应无百岁期。
春雁北飞频送目，夕阳西下几颦眉。
何如及早成归计，莫待山榴开满枝。
夏港僧舍
魏了翁（宋代）

迅商呼不来，午汗如翻浆。
道人空万缘，解后赞公房。
虚室千世空，圆满一钵囊。
碧云护兜率，白日照普光。
萧萧芦苇中，着此清净坊。
鉴师从西来，一喝登慈航。
唾手举慧刃，斫断烦恼韁。
邀我供煮饼，心地陡清凉。
官焙破苍璧，桃笙涨寒江。
从师问究竟，室西照残阳。
到颍未几公帑已竭斋厨索然戏作数句
苏轼（宋代）

我昔在东武，吏方谨新书。
斋空不知春，客至先愁予。
采杞聊自不，食菊不敢余。
岁月今几何，齿发日向疏。
幸此一郡老，依然十年初。
梦饮本来空，真饱竟亦虚。
尚有赤脚婢，能烹赪尾鱼。
心知皆梦耳，慎勿歌归欤。
一夜
罗与之（宋代）

潦收野水净，云阵布重阴。
一夜西风急，千山落叶深。
身犹衣暑服。耳已厌寒砧。
对此无心者，还应雪满簪。
题王君静斋崇慕堂二首 其一
钟渤（明代）

台斗无光树有风，长江秋影断孤鸿。遗书满架香仍在，结屋依山恨未穷。

恩贲新丘天浩荡，鸟啼寒树月朦胧。瞳瞳舜目悬千古，独照羹墙到眼中。
晓迳
邓剡（宋代）

晓风吹众绿，中含露气清。
振袂起行散，逍遥觉身轻。
爱彼檐卜香，淡然无世情。
依稀庞家女，提篮映篱行。
虽无膏沐意，皓质玉雪明。
相看味禅悦，何必话无生。
十忆 忆行
李元膺（宋代）

屏帐腰支出洞房，花枝窣地领巾长。裙边遮定鸳鸯小，只有金莲步步香。
送庄贤良权之归旧隐
胡宿（宋代）

过我东还鉴水湄，傥逢亲友话襟期。书钳纸尾丞真负，易在床头叔自痴。

破廨数间将整整，践更三载且迟迟。督邮少屈吾衰矣，三径归来未有资。
宝华岩
赵善𧪞（宋代）

宝色晴光合，浮岚薄翠微。天开今觉路，洞锁古神扉。

淡拂山僧帽，闲随野客衣。日斜凉吹起，林壑更依依。
送尹少稷贤良还怀玉山
吕本中（宋代）

青松在庭槛，乃受众目怜。念彼岁寒枝，肯争桃李妍。

不如卧涧壑，岁久霜雪前。尹侯东州英，炯若珠在渊。

避地走南荒，因循留瘴烟。归来怀玉山，草草屋数椽。

深居绝万虑，读书欲忘年。偶出到城市，颇厌尘嚣煎。

搜肠出妙语，赠我以长篇。行潦被注挹，朽木烦彫镌。

纷纷车马间，孰能知子贤。别归值短晷，肯复更留连。

我老百事废，钝马难加鞭。清霜粲屋瓦，白云常在天。

怅望子所居，欲去无夤缘。
避方寇五绝
郑刚中（宋代）

猎猎霜风卷地寒，狼星奋角夜漫漫。
书生无路载驰骋，被酒灯前把剑看。
宁考神御奉安原庙 其三
王遂（宋代）

太室祼将严体荐，景灵朝献荐牙盘。九重黼坐盘盂固，四海苍生奠枕安。
更漏子（林钟商）
张先（宋代）

锦筵红，罗幕翠。侍宴美人姝丽。十五六，解怜才。劝人深酒杯。

黛眉长，檀口小。耳畔向人轻道。柳阴曲，是儿家。门前红杏花。
盘洲杂韵上 玉灯
洪适（宋代）

叶如薏苡长，花比金灯白。一簇蕊宫仙，银灯臧与获。
次韵文若赠黄叔鱼
周紫芝（宋代）

倦客愁如许，他乡岁屡更。衰颜人共笑，遗恨老难平。

我欲随归梦，君谁共月明。嗣宗贤叔侄，况有各才名。
以老骥伏枥志在千里为韵作八小诗赠伯永 其八
周孚（宋代）

人生老戒贪，金堤捍河水。他年渝此约，何面视邑里。
冬日登越王台怀归
许浑（唐代）

月沈高岫宿云开，万里归心独上来。河畔雪飞扬子宅，海边花盛越王台。

泷分桂岭鱼难过，瘴近衡峰雁却回。乡信渐稀人渐老，只应频看一枝梅。
三玄偈三首
释智嵩（宋代）

我有真如性，如同幕里隐。
打破六门关，愿出毗卢印。
飞龙引其二
李白（唐代）

鼎湖流水清且闲。
轩辕去时有弓剑。
古人传道留其间。
後宫婵娟多花颜。
乘鸾飞烟亦不还。
骑龙攀天造天关。
造天关。
闻天语。
长云河车载玉女。
载玉女。
过紫皇。
紫皇乃赐白兔所捣之药方。
后天而老凋三光。
下视瑶池见王母。
蛾眉萧飒如秋霜。
次韵成父舟中
赵蕃（宋代）

久客日复日，穷冬冰复冰。
知还怜倦鸟，侧翅耻饥鹰。
搔发伤今老，沿塘记昔曾。
舒忧足行卷，教谄谢书縢。
周伯神喜神赞
白玉蟾（宋代）

方丈老仙客，寸心水一滴。
双脸红朱砂，两眼点黑漆。
白须抚掌笑呵呵，白鹤一去无人识。
老将
武衍（宋代）

几囘梦里到边陲，马上犹能磨战旗。
弹泪对人偏爱说，建炎随驾渡江时。
病中睡起折杏花数枝二首 其二
王安石（宋代）

独卧无心起，春风闭寂寥。鸟声谁唤汝，屋角故相撩。
和杨公济钱塘西湖百题 其五十九 神尼塔
郭祥正（宋代）

神尼凿一塔，杳在碧云端。舍利夜光现，君须正眼观。
题张仲宗鸥盟轩
李弥逊（宋代）

寄语沙头不下鸥，诗翁新葺面江楼。
早知世事翻覆手，更觉人江起灭沤，
念尽不应书咄咄，身闲何用榜休休。
径须来结忘机伴，春水浮天不击舟。
边情
张蠙（唐代）

穷荒始得静天骄，又说天兵拟渡辽。圣主尚嫌蕃界近，

将军莫恨汉庭遥。草枯朔野春难发，冰结河源夏半销。

惆怅临戎皆效国，岂无人似霍嫖姚。
偈颂七十一首
释了惠（宋代）

天兮高，地兮厚。
月为夜，日为画。
重阳定是九月九。渊明采菊向东篱，
山僧面南看北斗。
戏答王都尉传柑
苏轼（宋代）

侍史传柑玉座傍，人间草木尽天浆。
寄与维摩三十颗，不知薝卜是余香。
?举轻明重，维摩犹三十枚。
?
李彦平寄题静海吏隐堂二诗甚佳因赋一篇
仲并（宋代）

黄绸被底衙声罢，永日庭閒讼不哗。
案上琴书延好客，江头风月杂渔家。
尚看叶令余波在，正索骚人秀句夸。
闻道芙蕖红万杂，遥知不减浣溪花。
赠谈命月斋
何梦桂（宋代）

万古缘空一镜磨，移来一室影婆娑。垂光照尽人间事，只恐年来风雨多。
题僧院
李远（唐代）

不用问汤休，何人免白头。百年如过鸟，万事尽浮沤。

别绪长牵梦，情由乱种愁。却嫌风景丽，窗外碧云秋。
春夜雪再用韵十首
杨公远（宋代）

东风怒撼树梢鸣，冻住顽云黯不明。
兀坐炉边閒侧耳，春虫撩乱扑窗声。
题郭主簿模摩诘本辋川图卷 其十九 漆园
杨敬德（元代）

黾勉徇世名，鞅掌婴俗务。漆以津自枯，不如樗栎树。
吕洞宾卖墨图
郑思肖（宋代）

链就玄玄一块金，朝磨暮写愈精神。先生此墨初无价，不识谁为买墨人。
戏答俞清老道人寒夜三首
黄庭坚（宋代）

闻道一稊米，出身缚簪缨。
怀我伐木友，寒衾梦丁丁。
富贵但如此，百年半曲肱。
早晚相随去，松根有茯苓。
题觉真上人院
顾非熊（唐代）

长安车马地，此院闭松声。新罢九天讲，旧曾诸岳行。

能诗因作偈，好客岂关名。约我中秋夜，同来看月明。
上建王生辰 其三
史浩（宋代）

太史仰乾象，光芒见前星。森然拱帝所，无乃趋过庭。

道德粹金玉，词华渺沧溟。愿言千万寿，声闻炳丹青。
水龙吟·断崖千丈孤松
辛弃疾（宋代）

盘园任帅子严挂冠得请，取执政书中语，以高风名其堂，来索词，为赋水龙吟。芗林，侍郎向公告老所居，高宗皇帝御书所赐名也，与盘园相并云。

断崖千丈孤松，挂冠更在松高处。平生袖手，故应休矣，功名良苦。笑指儿曹，人间醉梦，莫嗔惊汝。问黄金余几，旁人欲说，田园计、君推去。
叹息芗林旧隐，对先生、竹窗松户。一花一草，一觞一咏，风流杖屦。野马尘埃，扶摇下视，苍然如许。恨当年、九老图中，忘却画、盘园路。
书惟凤师壁
释保暹（宋代）

草径通深院，秋来心更间。
城中无旧识，门外是他山。
究寂生吟思，持斋得病颜。
寒宵多约我，静话出人间。
过贵溪数里望月岩作
赵蕃（宋代）

宿雨洗清秋，行行早放舟。
团团正林杪，隐隐半岩幽。
永谢妖蟆食，宁须玉斧修。
少微并婺女，何事独名州。
六月大病几死呻吟稍间咏吟续之
陈维英（清代）

自锻洪炉面上灰，鬼门关外足徘徊。老妻烂额祈菩萨，小子扶肩接秀才。

蚊厌血枯呼伴去，虱耽气腐挈家来。亲朋探问人如蚁，欲认何人眼倦开。
高二承宣以长句饷新茶辄次韵为谢
晁说之（宋代）

春风伴我到僧家，叹息无名供佛花。
刘子枕糟非枕酒，陆生论水不论茶。
少多何必求玄鹄，一二唯当较白沙。
更恨老年难得睡，因君茗粥恨无涯。
信美江山非我家，兴亡忍问後庭花。
明时不见来求女，俭德唯闻罢贡茶。
鷁首千重能破浪，马蹄万里正便沙。
烦君识取人才尽，白首飘零谩海涯。
句
谌祜（宋代）

何事重来看明月，不堪垂老向西风。
朝天子·咏喇叭
王磐（明代）

喇叭，唢呐，曲儿小腔儿大。官船来往乱如麻，全仗你抬声价。(唢呐 一作：锁呐； 声价 一作：身价)
军听了军愁，民听了民怕。哪里去辨甚么真共假？(甚么 同：什么)
眼见的吹翻了这家，吹伤了那家，只吹的水尽鹅飞罢！
送韦大夫东京留守
王维（唐代）

人外遗世虑，空端结遐心。曾是巢许浅，始知尧舜深。

苍生讵有物，黄屋如乔林。上德抚神运，冲和穆宸襟。

云雷康屯难，江海遂飞沉。天工寄人英，龙衮瞻君临。

名器苟不假，保釐固其任。素质贯方领，清景照华簪。

慷慨念王室，从容献官箴。云旗蔽三川，画角发龙吟。

晨扬天汉声，夕卷大河阴。穷人业已宁，逆虏遗之擒。

然后解金组，拂衣东山岑。给事黄门省，秋光正沉沉。

壮心与身退，老病随年侵。君子从相访，重玄其可寻。
暗香
吴潜（宋代）

及歌酒其下，今荒矣。园乃欧公记、君谟书，古今称二绝。犹忆其词云：高甍巨桷，水光日影，动摇而下上，其宽间深靓，可以答远响而生清风，此前日之颓垣断堑而荒墟也。嘉时令节，州人士女，啸歌而管弦，此前日之晦冥风雨、＿鼯鸟兽之嗥音也。令人慨然。

澹然绝色。记故园月下，吹残龙笛。怅望楚云，日日归心大刀折。犹怕冰条冷蕊，轻点污、丹青凡笔。可怪底，屈子离骚，兰蕙独前席。

院宇，深更寂。正目断古邗，暮霭凝积。何郎旧梦，四十余年尚能忆。须索梅兄一笑，但矫首、层霄空碧。春在手、人在远，倩谁寄得。
登汴岸
张耒（宋代）

悠悠十月尾，野静田事息。
严霜草木黄，千里树一色。
呼鹰者谁子，窘兔保深棘。
物皆爱其死，吾宁忍鲜食。
临漳台
李则（宋代）

亭枕临漳一水阴，半空云雾锁寒林。
山从天宝来鸾远，基闢开元历代深。
采桑子·昨宵独卧冰凌道
王哲（金朝）

昨宵独卧冰凌道，三耀常观。自在心安。愈觉清凉不觉寒。尾闾在来夹脊上，辘辘长搬。透入泥丸。返老长生别有欢。
郡中西园
白居易（唐代）

闲园多芳草，春夏香靡靡。深树足佳禽，旦暮鸣不已。

院门闭松竹，庭径穿兰芷。爱彼池上桥，独来聊徙倚。

鱼依藻长乐，鸥见人暂起。有时舟随风，尽日莲照水。

谁知郡府内，景物闲如此。始悟喧静缘，何尝系远迩。
领客泛西湖客赋诗次韵
魏了翁（宋代）

鸣鞘踏月大堤长，鼓枻穿云落日黄。
十里青漪菱草荡，四山红雨杏花冈。
客从民气觇春事，人在枝头看艳阳。
长使舟平风色好，世间何世有羊肠。
宁考神御奉安原庙 其五
王遂（宋代）

禁殿薰风传赐敕，宫门晓日缓催班。小臣未报君恩重，耿耿孤君入梦间。
酬赠黄倅
赵鼎（宋代）

翰墨文章妙若神，风流谈笑绝纤尘。才华最盛东西蜀，闻望相高一二人。

清夺峨眉千岁雪，丽如锦水万花春。我生不识东坡老，犹及颐庵见后身。
谢皇华使者
徐积（宋代）

皇华使者将就车，先声即日传江湖。良民置酒相歌呼，奸人落胆猾吏逋。

手中平握三尺书，权衡轻重量锱铢。冤声弊狱一切除，宁其家室完其肤。

本朝宽大恩涵濡，一物不被成焦枯。烦公大手持刀鈇，开塞去拥锄荆芜。

其和易致仁易孚，此行遂与春风俱。蛮酋鼠窜稽天诛，官兵指日缚狂奴。

皮囊插羽徵军须，人方汲汲公有馀。藉公之智须公谋，使星已动宜疾驱。

非惟一道无无辜，朝廷南顾无忧虞。吾州父老将何如，呼其子弟牵仆夫。

絷之维之马与驹，晨炊夕爨空其郛。亦有下客身鳏孤，怀公礼义心区区。

寄诗如问公起居，公能报我荆州书。
满江红 旅夜闻蟋蟀声作
宋琬（清代）

试问哀蛬，缘底事、终宵呜咽。料得汝、前身多是，臣孤子孽。

青琐闼边璎珞草，碧纱窗外玲珑月。况兼他、万户捣衣声，同凄切。

梧叶落，西风冽。莲漏滴，征鸿灭。似杜鹃春怨，年年啼血。

千里黄云关塞客，三秋纨扇长门妾。背银釭、和泪共伊愁，床前说。
游东山 栈径
王炎（宋代）

诘曲羊肠中断，小安略彴通行。缓臂不携藜杖，翩翩自喜身轻。
滴滴泉
杨杰（宋代）

岩谷连天岭，杉松彻象山。路从云外入，人自海边还。

禅榻红尘断，经窗白昼闲。玉莲生有处，香满翠微间。
用蔡伯世韵作诗寄之兼简吕居仁兄弟十首 其三
饶节（宋代）

至理本旷夷，小道皆左僻。信能弹指了，可死不待夕。
赠刀镊王诚三首
徐元杰（宋代）

刀镊王生勇黜妻，痛怜白发有亲慈。
纷纷世上私妻子，闻有斯人死愧之。
华生云惠我端石侑以诗用韵答之
邵宝（明代）

望望端州路几千，客来刚得遇陈泫。介心不减居山者，润色如陈出水然。

三岛东溟春渺邈，一星南极夜澄鲜。吾斋从此还增重，合寘西涯篆黻前。
从驾闾山咏马
上官仪（唐代）

桂香尘处减，练影月前空。
定惑由关吏，徒嗟塞上翁。
诸幕府见和复答二首 其一
叶梦得（宋代）

一勺清甘寄悟真，觉城东路更相邻。台倾劫火无遗烬，地转奔风有伏轮。

但遣篮舆从太守，深知幕府尽诗人。登临莫忘千秋意，不必山阴记暮春。
感秋
杨万里（宋代）

旧不悲秋只爱秋，风中吹笛月中楼。
如今秋色浑如旧，欲不悲秋不自由。
次韵李似宗见示小圃之作二首 其一
李纲（宋代）

山林自与性相宜，卜筑何须物物奇。旋剪荆榛开小径，自移松菊趁佳时。

云生北岭难持寄，月出东山有所思。岁晚庞翁更多病，携家真赴鹿门期。
次韵钱顗喜雨
赵抃（宋代）

山川灵秀降丰穰，十里油云泽我疆。为叩明神虞岁旱，故飘甘泽助春阳。

征人共解江头缆，游女争誇陌上桑。令尹爱民形喜色，作诗先已报丰祥。
感讽五首·其三
李贺（唐代）

南山何其悲，鬼雨洒空草。
长安夜半秋，风前几人老。
低迷黄昏径，袅袅青栎道。
月午树无影，一山唯白晓。
漆炬迎新人，幽圹萤扰扰。
王若水绿衣使图
杨维桢（元代）

绿衣翠顶珠冠缨，西来万里陇山青。金鸡一鸣天下白，此鸟一鸣天下平。

金精禀气清儆直，言语分明藏不得。宫中未闻家国事，共爱聪明好颜色。

殿上衮衣谁小戏，宫中锦绷摇虎翅。皂雕御史不弹邪，拜赐君王绿衣使。
新晴
梅尧臣（宋代）

阴云忽扫尽，朝日吐清光。
万里不碍日，众鸟欣哢吭。
草树已摇落，山川尚郁苍。
百事择佳日，佳日唯晴阳。
子夜四时歌·秋风入窗里
佚名（南北朝）

秋风入窗里，罗帐起飘飏。
仰头看明月，寄情千里光。
第四子学春秋发愤不辍书以勉之
辛弃疾（宋代）

春雨昼连夜，春江冷欲冰。
清愁殊浩荡，莫景剧飞腾。
身是归休客，心如入定僧。
西园曾到不，要学仲舒能。
郊居五首
李复（宋代）

牛羊归近篱，鸟雀喧前林。
天旷白露下，皓月吐东岑。
呼儿掩柴门，孤灯茅屋深。
欲寐问故裘，中夜霜气侵。
昼寝三首 其一
刘敞（宋代）

日出百事集，人生亦多忧。曲肱试少息，乃得逍遥游。

圉圉为潜鱼，因之乘波流。翻翻为飞鸟，爰以凌空游。

在己孰是非，于物任沈浮。观化悟独乐，真伪竟悠悠。
送元播
李新（宋代）

恩光渺渺似涪波，湿雪欺梅奈别可。
敛尽寒威离两蜀，播将春色入三河。
轻装旧橐黄金少，故国新丰美酒多。
不负一生经济术，他年元鼎解调和。
寄题张运使先垄永慕亭
范纯仁（宋代）

武夷山色倚天青，中有贤儒谢世荣。自以高名传积庆，不教黄世掩清名。

构亭傍垄同虚寝，陟岵无时见孝诚。宁独显亲由富贵，还能厚德庇群生。
颂古七十六首 其六十八
释士圭（宋代）

拈起竹篦子，□□便到家。秘魔若不会，随后却擎叉。
和司马提学倡和诗韵 来教谓寻梅告劳且将移梅一章昶以移梅寻梅难易何如亦以一章奉和 其七
庄昶（明代）

折胶万里争严凝，瘦筇拄断江南冰。寻梅约到罗浮国，瘦马疲南总难色。

先生乃谓寻颇劳，岂若移梅两相得。移梅恐比寻更难，天机吹到春风鞍。

风光聊遣适吾兴，肯被梅花恼春暝。有无难易何足思，乾坤礼乐先生知。
斋居春久感事遣怀
白居易（唐代）

斋戒坐三旬，笙歌发四邻。
月明停酒夜，眼暗看花人。
赖学空为观，深知念是尘。
犹思闲语笑，未忘旧交亲。
久作龙门主，多为兔苑宾。
水嬉歌尽日，雪宴烛通晨。
事事皆过分，时时自问身。
风光抛得也，七十四年春。
春暮思平泉杂咏二十首。红桂树
李德裕（唐代）

欲求尘外物，此树是瑶林。后素合馀绚，如丹见本心。

妍姿无点辱，芳意托幽深。愿以鲜葩色，凌霜照碧浔。
寄柳道传黄晋卿两生
方凤（宋代）

大火且西逝，赫曦讵能为。
丛竹覆孤馆，绿阴相蔽亏。
人散众喧寂，独鸟嘤鸣随。
想见探讨余，层层发新知。
傥不鄙朽拙，勉哉勤相遗。
閒居
萧国宝（元代）

开扉对东皋，逸兴觉偏豪。积雨苔痕合，残阳树影高。

独醒无酒债，多病为诗劳。学得安贫法，悠然读楚骚。
偈十六首
释行瑛（宋代）

鸟长飞，兔不住，
暑往寒来朝复暮。朱颜未乞讨白发生，
三界暮暮何处去。本源自性无凋夔，
千圣皆从影中现。不离当处常湛然，
觅则知君不可见。忽然见，
倒骑牛兮入佛殿。
闻边报贡虏有变
陈万言（明代）

我曾建节天雄军，赵魏良家负弩群。鸣弦跃马乐战斗，邯郸易水思前人。

号召材官教五伐，愿言出塞护燕云。我官六月被移徙，上书幕府等空文。

关西太史王槐野，文章纪述怀慇勤。三郡邦畿不设卫，豪雄寂寞为编民。

上恬下熙博胜负，谁排阊阖一敷陈。穆皇践祚改元日，东夷西虏何纷纷。

匈奴饮马潞河水，沧州一老射绝伦。掌中主客兵十万，不遗一矢徒逡巡。

昨日报称虏远道，今朝槌岩鏖战频。东山张君真将种，饮血帐下期策勋。

长驱跳堑冲虏阵，射雕先锋翳荆榛。橐驼人马相枕藉，傍岩百仞翻车轮。

后军割级献枢府，皇恩犹贷贲军臣。诏从边外封京观，威震穹庐千万春。

天生纠纠谭襄敏，都护横戈起七闽。遂拟筑台扼胡吭，累累相丽齿与唇。

二十年来氛祲熄，谁云市马犬戎亲。偎予分竹都城下，谭公召饮酒数巡。

抵掌高谈理燕蓟，我兵凭高战技新。书生借箸前画策，何不建置于西秦。

公云马价入兵府，财力裕蓟应及邻。顺义虎视图西市，羌戎茶马沾皇仁。

假虞伐虢乃其计，吾兵不守边城闉。遂致折将虏士女，西人洒泪空沾巾。

明明天子见万里，求贤易将纷丝纶。吾友郑君负奇气，十年勋业动旒宸。

一朝统驭连八镇，扯勒夫妇走恂恂。蹲刀衔土誓终服，外攘内治静边尘。

杞人忧天斗西揭，安得长殳西海滨。粤南海上渔樵侣，欲作铙歌寄雁宾。
子荣途中见忆有先生在世人中龙三十年前到月宫之句依韵谢答
李俊民（金朝）

高楼日日望元龙，禾黍离离闵故宫。两地谩看千里月，五湖能故半帆风。

囊锥颖脱何难出，名纸毛生未肯通。好在沁阳山色里，一廛宁许寄杨雄。
晓行偶占
汪如洋（清代）

宿雾荒丛罥似珠，晓风蛛阵吐萦纡。不须更染初阳色，画出渔村晒网图。
次韵晁元忠西归十首 其四
黄庭坚（宋代）

丽姬封人子，弄影爱朝日。晋国始得之，泣涕甘首疾。

忧危与安乐，一生谁能必。同床食刍豢，乃悔沾襟失。
邻笛
张明中（宋代）

璧云和云两不移，一天染就碧玻璃。
生憎哽咽邻家笛，彼自追欢我自恓。
拟琵琶亭怀古
何熙绩（清代）

一叶浔阳送客舟，荻花瑟瑟水悠悠。江州自有青衫恨，不听琵琶亦流泪。
秋宵七恨 其五 笛
李昱（明代）

伶伦截竹才过尺，一吹能裂苍崖石。况复声闻折杨柳，对此令人多感激。

中宵无人万籁静，天上残星犹历历，吁嗟恨尔之秋笛。
颂古二十一首
释心月（宋代）

奇特老尊宿，大无惭愧人。
盘陀石上藕，喜见一番新。
舟过昆山
唐鉴（清代）

双桡乘激浪，一叶趁轻风。塔立斜阳外，山移薄霭中。

钟声遥出寺，树影暮浮空。胜地知多少，登临兴未穷。
宫词 其四十
花蕊夫人徐氏（唐代）

东宫花烛彩楼新，天上仙桥上锁春。偏出六宫歌舞奏，嫦娥初到月虚轮。
粤王台
何荆玉（明代）

黄屋长闻杰海滨，紫泥宁忆下枫宸。沛公不得更秦吏，文帝偏能换汉臣。

地绝南溟归骨远，天连北斗举头频。白云黄木今如故，即是高台万古新。
闻钟有感次荣子仁韵 其二
凌云翰（元代）

欲觉闻钟记昔年，老怀多感益凄然。轩前高柘当时种，屋上重茅近日编。

已悟达人遗破甑，还嗤市价鬻枯鞭。目昏头白残灯里，始信聪明不及前。
乙亥北征至分关却望
郭之奇（明代）

出门山导客，及此与云深。俯视苍茫接，遥看碧落沉。

岐峰迷别绪，洄涧落乡心。万里伤魂处，离初泪不禁。
赠王平甫
王令（宋代）

当世所交识者稀，十年闻子幸见之。
平生所负自信重，他日可见人莫知。
谁肯草茅穷钓筑，世方简策诵皋夔。
丈夫出处诚何较，却痛苍生为泪垂。
馀柑
刘子翚（宋代）

炎方橄榄佳，馀柑岂苗裔。风姿虽小殊，气韵乃酷似。

骍颜涩吻馀，彷佛清甘至。侯门收寸长，粉骨成珍剂。

犹闻杂蜜草，少转森严味。奇才用不专，虽用何殊弃。

端如效苦言，逆耳多嫌忌。弃果事何伤，违言德之累。

悦口易逢知，感兹发长喟。
车驾还汴
赵鼎（宋代）

孝感天心格，忧勤国步艰。贾生休赋鵩，贡禹欲弹冠。

白发他乡客，清尊此夕欢。如闻京兆尹，拜表请回銮。
青溪阁
叶绍翁（宋代）

江总能文士，空贻狎客名。旧基荒草占，废圃野人耕。

古柳无多树，新蝉第一声。青溪固亡恙，依旧与孤城。
涂山怀古
陈陶（唐代）

落拓书剑晚，清秋鹰正笼。涂山间来上，敬爱如登龙。

览古觉神间，翛然天地空。东南更何有，一醉先间风。

惟昔放勋世，阴晦彻成洪。皇图化鱼鳖，天道漂无踪。

帝乃命舟楫，掇芳儒素中。高陈九州力，百道驱归东。

旧物复光明，洪炉再埏熔。经门不私子，足知天下公。

亮曰那并生，唐虞禅华虫。兹山朝万国，一赋寰海同。

十载有区宇，秋毫皆帝功。垂衣不骄德，子桀如何聋。

握发闻礼贤，葺茅见卑宫。凡夫色难事，神圣安能恭。

道隐三千年，遗芳播笙镛。当时执圭处，佳气仍童童。

海屿俨清庙，天人盛祇供。玄恩及花木，丹谶名崆峒。

异代草泽臣，何由树勋庸。尧阶未曾识，谁信平生忠。

恨不当际会，预为执鞭僮。劳歌下山去，怀德心无穷。
琼南复睹天日送王汝学复任之京
陈繗（明代）

一方有眼皆观日，尺露无情谩瘴天。风伯到来还扫却，青天白日转依然。
刘五斋六十代子婿曾于野
罗洪先（明代）

我闻南雄太守持风节，冰雪为肠铁为骨。作郡三年不挈家，食肠衣敝心思竭。

黄门怙势如虎狼，唇吻膏脂孰敢发。直言诃诋长揖趋，穹昊争高气硉兀。

驿书夜半动天子，九关风雷愁郁勃。血诚上诉皇怒平，满朝颜色俱生活。

美业当年已特书，流光继世尤难没。即今曾孙才大夫，入闽佐郡当雄都。

绾鱼分驾步高武，群寮侧目声名孤。绣衣使者怀丹符，奔走郡国同胥徒。

由来骐骥善驰骤，岂有松桂甘摧枯。政议牴忤早自劾，簪绂琐琐胡为乎。

归来闭门诵书史，五斋之中何有无。日暮凭几吟不绝，客来对酒聊相娱。

青原山寺十日雨，学士彬彬亚邹鲁。接席高谈幸不遗，家学渊源因窃睹。

年华六十好鬓容，后来日月那能数。婚宦去心百不关，儿女成行一莫苦。

近时儒学路径开，至近可求随所取。威武不挫穷不忧，昔者南雄此其户。

极深致远旁无疆，千载悠悠几更主。六贤之后天所与，厚禄高官竟何补，君乎晚岁谁曹伍。
题镜阁
苏小小（南北朝）

湖山曲里家家好，镜阁风情别一窝。
夜夜常留明月照，朝朝消受白云磨。
水痕不动秋客净，花影斜垂春色拖。
但怪眉梢兼眼角，临之不媚愧如何？
初成遗老斋待月轩藏书室三首其一遗老斋
苏辙（宋代）

老人身世两相遗，绿竹青松自蔽亏。
已喜形骸今我有，枉将名字与人知。
往还但许邻家父，问讯才通说法师。
燕坐萧然便终日，客来不识我为谁。
钱丈处和和所寄韩子云约赏梅句复用前韵谢之
吴芾（宋代）

锦囊新句忽传来，字字清如竹叶杯。
要须莫放传杯手，看即归调傅说梅。
昔梦 其二
孙原湘（清代）

风轮小劫病天魔，一枕颓云散髻螺。龙树药王医不得，手拈红豆示维摩。
淮阴侯
梁民相（明代）

淮阴信人杰，徒步起侯王。再战定燕齐，拓地开封疆。

是时投足间，楚汉相低昂。永谢蒯生说，而乃婴祸芒。

虽解云梦缚，终罹儿女殃。固陵失期日，祸胎已潜藏。

君后既如此，处身亦不臧。智哉无嫌猜，独有张子房。
太常引·满山风物一溪云
姬翼（元代）

满山风物一溪云。猿鹤自为邻。绝尽软红尘。向物外、安排此身。药炉丹鼎，凤膏龙屑，烹炼玉华新。游宴景长春。要承当、方壶旧人。
六世祖师画像赞 六祖
释德洪（宋代）

是风幡动，眼自遮护。非风幡动，心则显露。是谓曹溪，显及要旨。

欲證之者，勿留汝意。暂时敛念，妙寂了然。汝自受用，密非我边。

负石舂粮，趁獐逐兔。镜中之空，欲寻无路。
小舟航湖夜归书触目
陆游（宋代）

电掣半空云黯黮，船浮积水浪凭陵。
茫然不辨身何处，犹喜东南见塔灯。
赠邢山人思齐
张方平（宋代）

夜凉风月静，庭幽松桧阴。羽人江外来，为我开素琴。

上清通灏气，太古传遗音。逍遥得天和，虚寂还真心。

更调三乐曲，无惜一卮深。胡然忧世患，慨叹伤灵襟。
过广爱寺见三学演师观杨惠之塑宝山朱瑶画文
苏轼（宋代）

寓世身如梦，安闲日似年。
败蒲翻覆卧，破裓再三连。
劝客眠风竹，长斋饮石泉。
回头万事错，自笑觉师贤。
妙迹苦难寻，兹山见几层。
乱峰螺髻出，绝涧阵云崩。
措意元同画，观空欲问僧。
莫教林下意，终老叹何曾。
朱瑶唐晚辈，得法尚雄深。
满寺空遗迹，何人识苦心。
长廊欹雨脚，破壁撼钟音。
成败无穷事，他年复吊今。
以诗句咏梅·屋帘斜入一枝低
方蒙仲（宋代）

异时兰见耡，只以当门故。
请君阳春看，少让梅一步。
射的山龙瑞宫问阳明洞天洞盖是禹穴
吴莱（元代）

意行得古洞，忽到阳明天。人传是禹穴，愧我匪史迁。

上摩青冥出，涌作芙蓉巅。下开巨石窟，郁以藤萝缠。

自昔乘四载，于兹理百川。岳渎通脉络，蛟螭被拘挛。

真长或可待，宛委空风烟。衣冠竟一窆，简札犹遗编。

世间后百世，龙鬼巧相挻。安能洗涤尽，却见鸿荒前。

惜哉不可及，恐此复偶然。黄庭或秘景，绛府尚灵仙。

精英倚怪木，狡狯戏神泉。无论凤文舄，肯降狐鸟筵。

长啸望天末，白云年复年。
示天童干延寿化士
释心月（宋代）

家有良医病转多，无栖泊处最譊讹。
水如蓝也花如锦，依旧檐声滴旧窠。
千佛岭同竹公卓公两和尚看月
汪为霖（清代）

昨宵风雨投灵谷，万斛松涛一镫宿。骑驴侵晓到栖霞，竹光染得秋衫绿。

赞公与我同乡亲，邀留饱啖斋厨莼。湿云扫尽山骨出，高座同参清净因。

移时隔崦钟始发，仰视晴空挂明月。寻幽更上翠微巅，晓色斋心清到骨。

二十年来路万千，担簦戴笠笑徒然。不如黑漆蒲团坐，收拾名山到眼前。
暂别游德声监税
白玉蟾（宋代）

风樯小舣水中央，接袖交肩话柄长。
贷粟庄周轻得失，倚楼杜甫重行藏。
情知此去无多远，未别一声先断肠。
排办新诗消遣酒，高吟大笑渡番阳。
红梅
徐介轩（宋代）

寒梅冷艳缀轻枝，误认夭桃未放时。
盛饰霓裳陪越女，不施粉黛抹胭脂。
轻盈弄月醉霞觞，娇软酡颜褪晓妆。
缟素业中红一点，好花终是不寻常。
滴露菊
杨循吉（明代）

花露秋香满紫苔，芳根重见一枝开。何当移取金茎去，云表和将玉屑来。
同农门度孙家岭过下天井序之寓斋 其一
许玉瑑（清代）

朝光丽阳崖，秋气肃晴巘。岩桂金英霏，佳招及兹践。

孤岭阻重深，跬步不辞蹇。曲径修蛇悬，碎石流丸转。

仰企势逾迥，俯拾意转坦。露磴搴茅篁，雨斑贴苔藓。

直视憺远神，危坐息微喘。及巅梯已穷，下坂步难展。

振衣重踟蹰，慎哉失足免。
句
张潞（宋代）

忧兄行不得，劝客不如归。
凌烟阁
洪亮吉（清代）

凌烟阁，升功臣。文学馆，升词臣。二十四辈十八人，何须复图李嗣真。
七言次韵和乐道出省后见寄
沈遘（宋代）

君从司会陛延阁，更职华光奉讲论。却顾簿书劳已甚，独怀僚友意仍存。

新居近指西城路，旧约还寻北海樽。便欲相期五人者，轩车蚤晚下宫门。
送僧归日本
钱起（唐代）

上国随缘住，来途若梦行。
浮天沧海远，去世法舟轻。
水月通禅寂，鱼龙听梵声。
惟怜一灯影，万里眼中明。
郊行感怀
林季仲（宋代）

路转溪回草木香，有人荷笠山之阳。
定知我是金华守，笑道牧民如牧羊。
□后圃成三绝句
冯伯规（宋代）

家山稍远梦难到，郡事渐希诗作魔。
句就欲烦相催和，夜窗无奈透霜何。
熙春台 其二
李详（宋代）

帘珠虚明十二栏，翛然身世尚人间。怪来拾得无尘句，放出云屏几叠山。
赠东阳吕望孙周登二武士
陈傅良（宋代）

鸿门无人易水寒，安得壮士久所患。
求之市隐戎行间，纷不当意鬓已班。
逆胡未讨忧万端，此得两君卿自宽。
有石堂坳立礸{石元}，百夫睨之欲举难。
两君挟起如弄丸，舞空一叶风团团。
吕君忽作胡衣冠，沥酒於地盟血殷。
长剑久倚燕然山，义欲为汉诛楼兰。
九重深窈虎守关，竟以剑器博一餐。
语未良已声珊珊，两蛟出没万马攒。
夜阑月暗天汗漫，满堂悲愤泪欲潸。
嗟尔两君诚义肝，我方乘障荆之蛮。
五营诸将皆豢安，髀肉久不堪征鞍。
谁能唤与百辟看，但得汝等一解吾君颜，
书生老死不足叹。
谒三门禹祠 其二
司马光（宋代）

赑屃青崖裂，喧豗白浪豪。客舟浮木叶，生理脱鸿毛。

柏映孤峰短，铭书绝壁高。河师不耕织，容易戏风涛。
次韵刘贡父西省种竹
苏轼（宋代）

要知西掖承平事，记取刘郎种竹初。
旧德终呼名字外，后生谁续笑谈余。
（昔李公择种竹馆中，戏语同舍，后人指此竹，必云李文正手植。
贡父笑曰：文正不独系笔，亦知种竹耶？时有笔工李文正。
）成阴障日行当见，取笋供庖计已疏。
白首林间望天上，平安时报故人书。
（李卫公北都童子寺竹，寺僧日报平安。
）
张全真大资四老堂
孙觌（宋代）

真人东方行，携幼坐小辇。五星聚光炯，八龙卧偃蹇。

张公世忠孝，七叶冠蝉冕。翘翘麟一角，濯濯蕙九畹。

声名大小冯，门巷南北阮。埙篪自鸣和，满耳听睍睆。

舂粟悲汉谣，然萁笑魏褊。讵闻华亭鹤，空忆上蔡犬。

堂堂鼎轴老，秉道迪天显。宁投千金璧，不践九折坂。

飞飞鸿雁行，恋恋桑榆暖。草木商山村，烟波洞庭晚。

芝老正堪茹，橘熟行可搴。连床话团栾，共此一笑莞。

当年伯仲氏，衫鬓绿婉婉。彩衣戏翁侧，玉立尽瑚琏。

峥嵘六门阙，突兀今在眼。岁月知几何，华皓森雪巘。

扶颠属匠石，起死待和扁。富贵挽不来，拄颊但手板。

谈间锯屑霏，酒伴金荷卷。舞茵翔两鸾，歌板曳犹茧。

冰壶明月吐，琪树清风满。起寻赤松游，仙籍标阆苑。
闻杜鹃戏作绝句
陆游（宋代）

半世羁游厌路岐，凭鞍日日数归期。
劳君树杪丁宁语，似劝饥人食肉糜。
游彰法寺打擢秀阁诗以行
赵蕃（宋代）

四海擢秀阁，兹晨彰法游。
名随寺俱徙，地入道家流。
尚喜黄诗在，仍容墨本求。
从今茅屋底，自有皖山幽。
乌夜啼
潘牥（宋代）

无端小雪帘纤。入平檐。金鸭旋添龙饼，莫开帘。寻梅约。开还落。可曾欢。合作一年春恨，上眉尖。
花
许棐（宋代）

墙头新露一枝红，压尽隋人万綵工。香艳便栖云鬓老，也胜飘泊晚西风。
智道者入闽作大缘事一住数年将归以偈送之
李弥逊（宋代）

道者南行作胜缘，下穷有际上诸天。
却来踏着铜峰路，可惜虚抛买屐钱。
琵琶
李世民（唐代）

半月无双影，全花有四时。摧藏千里态，掩抑几重悲。

促节萦红袖，清音满翠帷。驶弹风响急，缓曲钏声迟。

空馀关陇恨，因此代相思。
新邻招集强往便归
范成大（宋代）

乐天渐老欲谋欢，大似蒸砂不作团。
已觉笙歌无暖热，仍嫌风月太清寒。
气衰况复三而竭，心赏尤於四者难。
却恐人嫌情太薄，聊将花作雾中看。
北归次秋浦界清溪馆
刘长卿（唐代）

万里猿啼断，孤村客暂依。雁过彭蠡暮，人向宛陵稀。

旧路青山在，馀生白首归。渐知行近北，不见鹧鸪飞。
送杜司马再游蜀中
无可（唐代）

为客应非愿，愁成欲别时。还游蜀国去，不惜杜陵期。

剑水啼猿在，关林转栈迟。日光低峡口，雨势出蛾眉。

山迥逢残角，云开识远夷。勿令双鬓发，并向锦城衰。
再上云门仍次前韵得八首 其八
刘宗周（明代）

我来几度叩禅扉，击竹拈花老衲衣。执著两边都是病，悟馀一衲竟何归。

略圈圆相形容似，才点些儿面目肥。不信道州先说破，劳劳此地觅皈依。
鹧鸪天·占断雕栏只一株
辛弃疾（宋代）

占断雕栏只一株。春风费尽几工夫。
天香夜染衣犹湿，国色朝酣酒未苏。

娇欲语，巧相扶。不妨老斡自扶疏。
恰如翠幕高堂上，来看红衫百子图。
春闺
骆绮兰（清代）

春寒料峭乍晴时，睡起纱窗日影移。
何处风筝吹断线？吹来落在杏花枝。